Pelėdų kalnas (filmas)
„Pelėdų kalnas“ – 2017 m. lietuvių istorinė drama. Vaidybiniame filme pasakojama apie 1947–1953 m. istorinius įvykius, kuomet Lietuvos gyventojai pradėjo partizaninį karą prieš kraštą okupavusią sovietų valdžią, kuri reaguodama į augantį pasipriešinimą šiuos kalino, trėmė bei žudė. Jame atskleidžiami jaunų žmonių, gyvenančių Kaune, gyvenimai, pradedant nuo studijų nepriklausomoje tarpukario Lietuvoje ir baigiant ankstyvaisiais okupaciniais metais. Pasakojimas taip pat apie žygį į Vakarus, kuriuo siekta pranešti apie Baltijos šalių nepriklausomybės kovas bei Kremliaus nusikaltimus. 2018 m. geriausių lietuviškų filmų dešimtuke ši istorinė drama pelnė penktą vietą. Kompozitorius Titas Petrikis muzikos apdovanojimuose „Global Music Awards“ už filmui sukurtą garso takelį buvo įvertintas sidabro medaliu. Filmo kūrybinius darbus rėmė Lietuvos kino centras, jie 2016 m. buvo vykdomi įvairiose Kauno vietovėse, įskaitant ir Pelėdų kalną, Botanikos sodą, bažnyčias bei muziejus. Dramos premjera įvyko 2018 m. vasario 16 d., kuomet buvo minimas nepriklausomos Lietuvos šimtmetis.